FPH015/156-3/2020

**Szolgáltatási Keretszerződés**

amely létrejött egyrészről

**Budapest Főváros Önkormányzata**

székhely: 1052 Budapest, Városház u. 9-11.,

törzskönyvi azonosító szám: 735638,

adószám: 15735636-2-41,

KSH statisztikai számjel: 15735636-8411-321-01,

ÁHTI azonosító: 745192,

pénzforgalmi számlaszám: 11784009-15490012,

képviseli: *Karácsony Gergely főpolgármester,*

mint megrendelő (a továbbiakban: „**Megrendelő**”),

másrészről a

**"MIKROMIKOMED" Szolgáltató és Kereskedelmi Korlátolt Felelősségű Társaság**

cég rövidített elnevezése: "MIKROMIKOMED" Kft.

székhely: 1026 Budapest, Endrődi Sándor utca 60. B. ép.

adószám: 12839779-2-41

statisztikai számjel: 12839779-8690-113-01

cégjegyzékszám: 01-09-705974

pénzforgalmi számlaszám: CIB Bank Zrt. 10700244-24105006-51100005

képviseli: *dr. Széll András Imre ügyvezető*

mint szolgáltató (a továbbiakban: **Szolgáltató**),

(Megrendelő és Szolgáltató külön-külön a **Fél**, együttesen: **Felek**) között az alulírott helyen és időben az alábbi feltételekkel.

**1. Előzmények, a szerződés jogi háttere, célja**

Magyarország Kormánya – az Alaptörvény 53. cikk (1) bekezdésben meghatározott hatáskörében – az élet- és vagyonbiztonságot veszélyeztető tömeges megbetegedést okozó humánjárvány (COVID-19) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 40/2020. (III. 11.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: *Kvtv.*) 3. § 5. pontja alapján katasztrófa a veszélyhelyzet kihirdetésére alkalmas, illetve e helyzet kihirdetését el nem érő mértékű olyan állapot vagy helyzet, amely emberek életét, egészségét, anyagi értékeiket, a lakosság alapvető ellátását, a természeti környezetet, a természeti értékeket olyan módon vagy mértékben veszélyezteti, károsítja, hogy a kár megelőzése, elhárítása vagy a következmények felszámolása meghaladja az erre rendelt szervezetek előírt együttműködési rendben történő védekezési lehetőségeit, és különleges intézkedések bevezetését, valamint az önkormányzatok és az állami szervek folyamatos és szigorúan összehangolt együttműködését, illetve nemzetközi segítség igénybevételét igényli.

Az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről (IV.) szóló 48/2020. (III. 19.) Korm.rendelet (a továbbiakban: *Rendelet*) 4. § (1) bekezdése értelmében a közbeszerzésekről szóló **2015. évi CXLIII. törvény (a továbbiakban: *Kbt.*) 5-7. §-a szerinti ajánlatkérő jogosult a koronavírus elleni védekezéssel közvetlenül összefüggő vagy a védekezést irányító állami szervek, védekezést irányító csoportok hatékony működését szolgáló beszerzését a Kormány veszélyhelyzet elhárításáért felelős tagjának egyedi mentesítése alapján a közbeszerzési és beszerzési szabályoktól eltérő módon is megvalósítani**. A Rendelet 4. § (3) bekezdése értelmében a 4. § (1) bekezdés szerinti eltérés alapján az ajánlatkérő a koronavírus elleni védekezéssel összefüggő beszerzést közbeszerzési eljárás vagy egyéb beszerzési eljárás lefolytatása nélkül a Kbt. 15. § (1) bekezdés b) pontjában meghatározott értékhatár elérése vagy meghaladása esetén jogosult megvalósítani, - a (7) bekezdésben meghatározott kivétellel - lehetőség szerint három ajánlat bekérésével. **A Rendelet 4. § (7) bekezdése szerint kivételes sürgősség esetén a fenti eljárási szabályok mellőzésével egy adott gazdasági szereplő közvetlenül is felhívható ajánlattételre.** Budapest Főváros Főpolgármestere a Rendeletben foglalt lehetőséggel élve kérte a Kormány veszélyhelyzet elhárításáért felelős tagját, hogy mentesítse Budapest Főváros Önkormányzatát, az általa fenntartott, költségvetési szervnek minősülő intézményeket és a többségi befolyása alatt álló gazdasági társaságokat a közbeszerzési eljárás lefolytatása alól a SARS-COV2 vírus fertőzöttség előszűrés és szűrés elvégzése (valós-idejű PCR technikával vagy IgG és IgM antitestek kimutatására szolgáló ellenanyagteszttel) mint szolgáltatás, az ezen szolgáltatással összefüggő részszolgáltatások, valamint az ezen szolgáltatás nyújtásához szükséges áruk beszerzése vonatkozásában. Budapest Főváros Önkormányzata a fentiekre vonatkozó közbeszerzési eljárás alóli mentesítési kérelemre az engedélyt 700 millió Ft-ig megkapta.

**Megrendelő nyilatkozik, hogy figyelemmel a szerződés céljára és értékére jelen szerződés előzményeként a Rendelet 4. § (1) bekezdése szerinti mentesség értelmében közbeszerzési eljárás lefolytatása nem szükséges. A Rendelet 4. § (7) bekezdése értelmében Megrendelő a beszerzés kivételes sürgőssége okán egy adott gazdasági szereplőt közvetlenül hívott fel ajánlattételre, és ennek alapján kötik meg Felek a jelen, szolgáltatás megrendelésére irányuló szerződést (a továbbiakban: *szerződés*).**

A Nemzeti Népegészségügyi Központ adatai folyamatosan azt támasztják alá, hogy az igazolt fertőzéses esetek döntő többsége Budapesten van. Mindez Budapest Főváros Önkormányzatától más önkormányzatokhoz képest is még nagyobb körültekintést és felkészülést igényel, és azonnali, késlekedést nem tűrő intézkedéseket tesz szükségessé.

Budapest Főváros Önkormányzatának **kötelező közfeladata** a Magyarország helyi önkormányzatairól szóló 2011. évi CLXXXIX. törvény (a továbbiakban: *Mötv.*) 23. § (4) bekezdése értelmében – többek között – a szociális ellátások biztosítása, a hajléktalan ellátás. Budapest Főváros Önkormányzata önként vállalt feladatait a Budapest Főváros Önkormányzata Szervezeti és Működési Szabályzatáról szóló 1/2020. (II. 5) Főv. Kgy. rendeletben (a továbbiakban: *SZMSZ*) határozza meg. A SZMSZ 2/A. §-a alapján **Budapest Főváros Önkormányzata önként vállalt feladata továbbá a főváros területére eső ellátási körzetben végzett háziorvosi, illetve házi gyermekorvosi ellátásban, valamint a kerületi önkormányzatok által fenntartott járóbeteg-szakellátásban közreműködő személyek, illetve a főváros területén szociális szolgáltatásban részesülő, valamint annak nyújtásában közreműködő személyek COVID-19 fertőzésének előszűrése** - mint helyi önkormányzat forrásából nyújtott egészségügyi ellátás - **szükség szerint az érintett kerületi önkormányzat, illetve az általa fenntartott vagy megbízott egészségügyi intézmény bevonásával.**

A fővárosban a járványügyi gócok kialakulásának elkerülése érdekében kiemelten fontos, hogy a gyanús kontaktok mielőbb szűrésre kerüljenek, továbbá a szűrés pozitív eredménye esetén mielőbb meg lehessen tenni a szükséges, a további fertőzés elkerülését célzó beavatkozásokat. A fővárosi járványügyi helyzet ezekben a napokban, hetekben van abban a szakaszban, hogy a gyakori szűrés mérhető módon hozzá tud járulni az esetleges gócok kialakulásának megakadályozásához, illetve a gócok felszámolásához.

Jelen szerződés célja a fentiekben rögzítettekre figyelemmel az, hogy a **főváros területére eső ellátási körzetben végzett háziorvosi, illetve házi gyermekorvosi ellátásban, valamint a kerületi önkormányzatok által fenntartott járóbeteg-szakellátásban közreműködő személyek, illetve a főváros területén szociális szolgáltatásban részesülő, valamint annak nyújtásában közreműködő személyek COVID-19 fertőzésének előszűrése, mint biztonsági intézkedés a szerződés szerinti szolgáltatás igénybevételével - szükség szerint az érintett kerületi önkormányzatok, illetve az általuk fenntartott vagy megbízott egészségügyi intézmények bevonásával - előmozdítható és biztosítható legyen, ezáltal további lehetőség nyílik arra - a szűrési eredményektől függően -, hogy az érintett kerületi önkormányzatok, intézmények, közfeladatot ellátó szervek megtehessék a szükséges azonnali intézkedéseket, illetve a járványügyi hatóságok felé a szükséges bejelentést azok mihamarabbi intézkedése (elkülönítés, karantén, kórházi kezelés stb.) érdekében.**

A beszerzés kifejezetten a járványhelyzet kezelését, a fertőzés mértékének csökkentését, a fertőzöttség mielőbbi felismerését és a gyors elkülönítést célozza. A kialakult járványügyi helyzet nélkül ezekre a különleges termékekre (tesztekre), illetve az ezekkel kapcsolatos szolgáltatásra a Megrendelőnek nem lenne szüksége. Megrendelő – mivel nem ismerte, nem ismerhette a kórházak, egészségügyi ellátás tesztelési gyakorlatát – korábban nem volt abban a helyzetben, hogy az ilyen szűrések iránt intézkedhessen. Mára azonban világossá vált, hogy különösen ezekben az ellátási formákban a tünetmentes fertőzöttek általi fertőzés miatti kockázat akkora, amely miatt ezekben az esetekben is érdemes előszűréseket végezni.

**2. A szerződés tárgya, időbeli hatálya**

2.1. Jelen szerződés tárgya az 1. pontban bemutatott, Megrendelő által megjelölt érintetti kör számára **5.000 db (azaz ötezer darab)** **hátsó garati törlet mintából SARS-COV2 vírus fertőzöttség előszűrés elvégzése, valós-idejű PCR technikával**.

2.2. Szolgáltató kijelenti, hogy a vállalt tevékenység folytatására jogosultsága van, rendelkezik a jogszabályokban előírt hatósági engedélyekkel. A Szolgáltató a tevékenység végzésére felelősség-biztosítással rendelkezik. **A Szolgáltató főtevékenységét képezi az egyéb humán-egészségügyi ellátás nyújtása. A Szolgáltató a Megrendelő által meghatározott igénybevevőknél összegyűjtött mintákból dolgozik.**

2.3. Jelen szerződés a Felek általi kölcsönös aláírás, nem egyidejű aláírás esetén a legutolsó aláírás napján lép hatályba. A szerződés határozott időre szól, a szerződés hatálybalépésétől számított 4 (azaz négy) hónapig, de legfeljebb a rendelkezésre álló szerződéses keretösszeg eléréséig tart. Megrendelő jogosult a szerződés időbeli hatályát annak lejártát megelőző 5 (öt) nappal a Szolgáltatónak küldött egyoldalú írásbeli értesítésével – a szerződés egyéb feltételeinek változatlanul hagyása mellett – további 1 (egy) hónappal meghosszabbítani, amennyiben a szerződés 2.4. pontja szerinti keretösszeg nem merült ki. A módosítás hatálybalépésének napja az a nap, amikor Szolgáltató az értesítést átveszi vagy az értesítés a szerződés 8.1.-8.2. pontjai alapján átvettnek minősül.

2.4. A szerződés keretösszege **nettó 119.300.000,- Ft, azaz nettó egyszáztizenkilencmillió-háromszázezer forint.**

2.5. Felek a szolgáltatás díját a Felek által kölcsönösen kialkudott **23.860,-Ft/vizsgálat** (azaz huszonháromezer-nyolcszázhatvan forint / vizsgálat) alapul vételével állapítják meg. Felek kifejezetten rögzítik, hogy a szolgáltatási díj tartalmazza a Szolgáltató minden költségét, így különösen a szállítás, a vizsgálat költségét, az eredmények közlését, a MEDBAKTER-ASSESCO Magyarország rendszerben történő adatrögzítést és a transzporthoz szükséges eszközök (transzportcső) biztosítását, továbbá a mintavételben résztvevő, a Megrendelő Szakmai Kapcsolattartásra Jogosult Képviselője által megjelölt személyek telefonon/e-mailen történő szakmai felkészítését a mintavételre vonatkozóan, erre tekintettel a Szolgáltató Megrendelővel szemben további költségigénnyel nem élhet. Felek kifejezetten megállapodnak abban, hogy a szolgáltatás díja a szerződés időtartama alatt nem emelkedhet.

Az ÁFA mértékére és megfizetésének módjára az adófizetési kötelezettség keletkezésének napján hatályos adójogszabályok az irányadók. A jelen pont szerinti szolgáltatás díja az általános forgalmi adóról szóló 2007. évi CXXVII. törvény (*ÁFA Tv.*) 85. § (1) bekezdés c) pontja értelmében mentes az általános forgalmi adó alól.

2.6. Felek rögzítik, hogy Szolgáltató a Megrendelő eseti megrendelései alapján, a megrendelésben meghatározott, de legfeljebb – a Felek eltérő megállapodása hiányában – munkanaponként 180 (egyszáznyolcvan) vizsgálat +/- 10% mennyiségben köteles teljesíteni, a szerződés időbeli hatályán és az 5000 (ötezer) darab mennyiségi korláton belül, a jelen szerződésben meghatározott feltételek szerint.

2.7. Tekintettel arra, hogy a Felek a szolgáltatás 2.5. pont szerinti díját az 5000 darabos mennyiség figyelembevételével állapították meg, Felek megállapodnak, hogy amennyiben jelen szerződés megszűnésének időpontjában a Megrendelő által megrendelt szolgáltatások együttes értéke nem éri el a 2.4. pont szerinti teljes keretösszeg, vagy a 2.1. pontban hivatkozott mennyiség 80%-át, a Megrendelő köteles a ténylegesen elvégzett vizsgálatok után 1.200.- Ft / db, azaz darabonként ezerkettőszáz forint összegű kötbért a Szolgáltató részére a szerződés megszűnésétől számított 8 napon belül megfizetni.

**3. A Szerződés teljesítése**

3.1. Szolgáltató köteles jelen szerződés hatálybalépésétől kezdődően az eseti megrendelések fogadása céljából a 8.3. b) pontban rögzített elérhetőségek bármelyikén minden munkanap 8:00 és 18:00 óra között folyamatosan Megrendelő rendelkezésére állni és a megrendelt szolgáltatást szerződésszerűen teljesíteni. Megrendelő eseti megrendelésként legalább két munkanappal korábban jelzi Szolgáltató részére azt a mintavételi helyszínt, ahonnan az adott munkanapon Szolgáltató a levett mintákat köteles elszállítani a vizsgálat helyszínéül szolgáló telephelyére. Szolgáltató köteles a Megrendelő eseti megrendelését annak kézbesítésétől számított legkésőbb 3 (három órán) belül visszaigazolni. Visszaigazolás hiányában a megrendelés a küldés időpontjában kézbesítettnek minősül. Az eseti megrendelés kiadására a Megrendelő Szakmai Kapcsolattartásra Jogosult Képviselője (8.3. pont) jogosult. Megrendelő az eseti megrendeléseit a mintavételi eszközök (transzportcső) birtokában tudja eszközölni. Az eseti megrendelőkben Megrendelő meghatározza a levett minták elszállítási helyét és a mintavétel, vizsgálati igény mennyiségét. Megrendelő vállalja, hogy hetente kettő alkalommal (előreláthatólag hétfőn és szerdán) gondoskodik a tervezett mintavételhez szükséges mennyiségű mintavételi eszközök Szolgáltató 1036 Budapest, Lajos utca 74-76. I. em. alatti telephelyéről a mintavételi helyszínekre történő eljuttatásáról. Szolgáltató biztosítja az előzetesen egyeztetett mennyiségű mintavételi eszközök fentebb megjelölt telephelyén történő rendelkezésre állását, figyelemmel a 2.6. pontban rögzített mennyiségi feltételekre. Felek megállapodnak, hogy a mintavétel, a megrendelés, a minták és mintavételi eszközök szállításának és a szerződés teljesítésének egyéb részleteit illetően kötelesek a teljesítés gördülékeny és hatékony kialakítása érdekében egymással folyamatosan együttműködni.

3.2. Szolgáltató vállalja a levételre kerülő minták elszállítását és Megrendelő által az eseti megrendelésben megjelölt számú laboratóriumi vizsgálat elvégzését, azzal, hogy az eseti megrendelőben megjelölt vizsgálat száma nem haladhatja meg a 2.6. pont szerinti napi maximális vizsgálati számot. Szolgáltató naponta legfeljebb kettő helyszínről vállalja a levett minták elszállítását.

3.3. Szolgáltató a laboratóriumi vizsgálatokat **a minták mintavételi helyről történő elszállítását követő munkanap 18 óráig köteles elvégezni** és azok eredményéről a Megrendelőt a szerződés 4.2. pontja szerint tájékoztatni.

3.4. Megrendelő előteljesítést elfogad.

3.5. Felek kikötik, hogy a szerződés Megrendelő részéről az 5. pontban rögzítettek szerint minősül teljesítettnek.

**4. Felek jogai és kötelezettségei**

4.1. Jelen szerződés alapján a Szolgáltató a szerződésben meghatározott feltételek szerint teljesítendő szolgáltatás nyújtására köteles, míg Megrendelő a szolgáltatás díjának megfizetésére köteles.

4.2. Az elvégzett laboratóriumi vizsgálatokról (továbbiakban: *laboratóriumi vizsgálat* vagy *vizsgálat*) és azok eredményéről a Szolgáltató e-mail-ben – amennyiben a feltételek fennállnak, úgy szoftveresen online módon – leletformátumú eredményt állít ki, és közvetlenül eljuttatja a vizsgált személy részére, egyidejűleg elektronikus úton anonimizált adatot szolgáltat a 4.5. pont szerinti összesített vizsgálati eredményekről a Megrendelő Szakmai Kapcsolattartásra Jogosult Képviselője részére. Szolgáltató Megrendelő részére a megküldött nyilatkozattal tanúsítja egyidejűleg azt is, hogy a vizsgálat eredménye az érintettek részére igazoltan megküldésre került. Megrendelő tudomással bír arról, hogy az e-mailben továbbított adatküldés nem feltétlenül biztonságos. Szolgáltató nem vállal felelősséget az üzenet teljes és pontos eljuttatásáért, valamint semmilyen késésért, kapcsolat megszakadásából eredő hibáért, vagy az információ felhasználásából, vagy annak megbízhatatlanságából eredő kárért, saját számítástechnikai rendszerén kívül.

4.3. Szolgáltató vállalja, hogy a vizsgálatot megelőző mintavételek teljesítése során a mintavétel helyén az érintettek (tesztelendő személyek) által megfelelően és olvashatóan kitöltött vizsgálatkérő lapokkal (melynek mintája jelen szerződés 2. számú mellékletét képezi) együtt a levett mintákat Megrendelő Szakmai Kapcsolattartásra Jogosult Képviselője által megjelöltek szerint a megjelölt időben a megjelölt teljesítési helyekről elhozza és laboratóriumában feldolgozza. A vizsgálatkérő lapoknak a mintavétel helyére való eljuttatásáról a Megrendelő feladata gondoskodni. Megrendelő hozzájárul, hogy a Szolgáltató a mintaszállításhoz alvállalkozót vagy egyéb közreműködő személyt vegyen igénybe. E személyek tevékenységéért a Szolgáltató úgy felel, mintha az adott szolgáltatást maga végezte volna el. Szolgáltató gondoskodik arról, hogy alkalmazottai, és a szerződés teljesítésébe esetlegesen bevont külső személyek a tevékenység ellátásához szükséges szakértelemmel és ismeretekkel rendelkezzenek. Szolgáltató kötelezettséget vállal arra, hogy a jelen szerződés tárgyát képező szolgáltatás(oka)t kizárólag a hatályos jogszabályok szerint bejelentett alkalmazottaival végzi, és az általa igénybe vett közreműködők is megfelelnek a fenti követelménynek.

4.4. A vizsgálatok elvégzéséhez szükséges mintavételi eszközöket (transzportcsöveket) Szolgáltató biztosítja Megrendelő számára, egyúttal biztosítja azok folyamatos rendelkezésre állását. A mintavételi eszközök árát a vizsgálatok ára tartalmazza. A mintavétel a Szolgáltató által átadott tájékoztató alapján a Megrendelő által meghatározott igénybevevőnél az igénybevevő által kijelölt vagy megbízott egészségügyi szakdolgozó közreműködésével történik. Felek megállapodnak, hogy Szolgáltatót a helytelen mintavétel vagy a nem megfelelően kitöltött vizsgálatkérő lap miatt bekövetkező semminemű következményért - ideértve a vizsgálat esetleges preanalitikai hibából fakadó eredménytelenségét - nem terheli felelősség. Felek rögzítik, hogy abban az esetben, ha a vizsgálatkérő lap nem azonosítható be, vagy egyéb kitöltési hiba merül fel azzal kapcsolatban, Szolgáltató köteles a Megrendelő Szakmai Kapcsolattartásra Jogosult Képviselőjét késedelem nélkül értesíteni, és Felek kötelesek minden szükséges intézkedést megtenni a hiba orvoslása érdekében.

4.5. Szolgáltató ezennel kijelenti és vállalja, hogy az egyes szűrővizsgálatok eredményét a Megrendelő részére anonimizált módon adja meg. Az egyes páciensek azonosítására Szolgáltató a vizsgálati kérőlapok alapján képes. **A mintákat – amennyiben Megrendelő eseti megrendeléssel élt – Szolgáltató a 3.1. pontban foglaltak szerinti eseti megrendelésben meghatározott munkanapon elszállítja, és a minta feldolgozása után egyedi reakciókban valós-idejű PCR készülékben analizálja. A Szolgáltató a vizsgálatokat a szerződés 3.3. pontjában foglalt időtartamon belül végzi el és tájékoztatja Megrendelőt a szerződés 4.2. pontja szerint azok eredményéről, továbbá tájékoztatja a vizsgált személyt a rá vonatkozó eredményről. Az eredmények a következők lehetnek: 1.„pozitív/fertőző” vagy 2. „negatív/nem fertőző”. Értékelhetetlen minta esetén Szolgáltató ennek tényét írásban jelzi a Megrendelő és a vizsgált személy részére.**

4.6. Felek rögzítik, hogy a szolgáltatással kapcsolatban Megrendelő a vizsgálattal érintett személyek személyes adatait semmilyen módon nem kezeli. Szolgáltató szavatol azért, hogy az adatkezelése során a vonatkozó jogszabályi követelményeket a jelen szerződés 3. számú melléklete szerinti vizsgálatkérő laphoz kapcsolódó adatkezelési tájékoztatóval összhangban minden tekintetben betartja. Az adatok kezelésével kapcsolatban Megrendelőt semmilyen felelősség nem terheli. Szolgáltató kötelezettsége minden bejelentés, illetve intézkedés megtétele, amelyet jogszabály vagy hatósági intézkedés előír.

4.7. Szolgáltató felel a szolgáltatáshoz szükséges mintavételi eszközök csomagolásáért és a levett minták laboratóriumba történő elszállításáért, Megrendelő felel a levett minták szakszerű csomagolásáért és a mintavételi eszközök Szolgáltató telephelyéről a mintavételi helyszínekre történő elszállításáért, oly módon, hogy az megakadályozza azok sérülését, károsodását vagy minőségromlását, ezzel is biztosítva használhatóságukat. A szolgáltatás nyújtásához szükséges teszteknek alkalmasnak kell lenniük a szerződéses célra, a szerződés szerinti mennyiségben kell rendelkezésre állniuk; rendelkezniük kell a teszteléshez szükséges és általánosan elvárható követelményekkel.

4.8. Felek kötelesek a szerződésben megjelölt kapcsolattartójuk útján egymást – telefonon haladéktalanul, és egyidejűleg írásban, e-mail útján - értesíteni, ha a szerződésben vállalt valamely kötelezettség teljesítése előre láthatóan akadályba ütközik, megjelölve a teljesítés várható időpontját és a késedelem okát. Az akadályközlési kötelezettség elmulasztásával okozott kárért a mulasztó Fél a szerződésszegésért való felelősség szabályai szerint felelős.

**5. Teljesítés, teljesítésigazolás, vételár, fizetési feltételek**

5.1. Az eseti megrendelés Megrendelő részéről akkor minősül teljesítettnek és a teljesítésigazolás akkor állítható ki, ha a Szolgáltató a mintákat tesztelte és a megrendeléssel érintett vizsgálati mennyiség elvégzése után a mintákra vonatkozó eredményt teljeskörűen a Megrendelő részére megküldte.

5.2. Az 5.1. pont szerinti szerződésszerű teljesítés esetén Megrendelő köteles annak időpontjától számított 3 napon belül a teljesítésigazolást kiállítani Szolgáltató részére. A teljesítési igazolás kiállítására – a Megrendelő Szakmai Kapcsolattartásra Jogosult Képviselője által előzetesen szakmai igazolással ellátott okirat alapján – a Megrendelő illetékes belső szervezeti egységének vezetője, a szerződés 8.3. pontjában feltüntetett személy jogosult. A teljesítésigazolás 2 eredeti példányban készül, melyből 1 eredeti példány Megrendelőnél, 1 eredeti példány Szolgáltatónál marad.

5.3. Felek az ÁFA Tv. 58. §-a alapján időszakos elszámolásban állapodnak meg az alábbiak szerint. Szolgáltató a szerződés hatálybalépésétől számítottan hetente jogosult számlát kiállítani a tárgyhetet követően, Megrendelő által teljesítésigazolással elismert eseti megrendelések alapján. A számla mellékletét kell, hogy képezze a Megrendelő által aláírt teljesítésigazolás(ok) másolata. Szolgáltató a Megrendelő nevére kiállított számlán köteles a „megjegyzés” rovatban az „Üzemeltetési Főosztály – COVID-19 tesztek elvégzése” elnevezést szerepeltetni. Ennek hiányában, továbbá amennyiben a Szolgáltató által kiállított számla nem felel meg a számvitelről szóló 2000. évi C. törvény, az ÁFA Tv. és a vonatkozó egyéb hatályos jogszabályi előírásoknak, Megrendelő írásban jelzi a hibát Szolgáltató részére, és kéri annak helyesbítését. Ezen esetekben a fizetési késedelem a késedelmi kamatkövetelést kizárja.

5.4. A szolgáltatás díjának a megfizetése a teljesítésigazolás alapján szabályszerűen, az 5.3. pontban meghatározottak szerint hibátlanul kiállított, igazolható módon megküldött vagy átadott számla keltétől számított 8 (nyolc) napos fizetési határidővel, magyar forintban, a Szolgáltató CIB Bank Zrt.-nél vezetett 10700244-24105006-51100005 számú bankszámlájára történő átutalással történik.

5.5. Felek kifejezetten rögzítik, hogy Szolgáltató a Szerződés teljesítése során előleget nem kérhet. Fizetési késedelem esetére a Felek a Polgári Törvénykönyvről szóló 2013. évi V. törvény (a továbbiakban: *Ptk.*) 6:155. §-ában, illetve a behajtási költségátalányról szóló 2016. évi IX. törvényben foglaltakat rendelik alkalmazni.

5.6. Megrendelő kijelenti, hogy a jelen szerződés teljesítéséhez szükséges pénzügyi fedezet a 9/2020. (II. 29.) Főv. Kgy. rendeletben foglaltak alapján rendelkezésre áll.

**6. Szavatosság**

6.1. Szolgáltató szavatolja, hogy a jelen szerződés tárgyát képező szolgáltatás megfelel a szerződésben foglaltaknak, illetőleg a nyújtott szolgáltatás a szakma szabályai szerint elvárt minőségi kritériumoknak megfelel.

**7. A szerződés megszűnése, szerződésszegés, kötbér**

7.1. Jelen szerződés megszűnik a szerződés teljesítésével, a határozott időtartam lejártával, illetve a keretösszeg kimerülésével. Felek a rendes felmondás jogát kizárják.

7.2. Súlyos szerződésszegés esetén a vétlen Fél a másik Félhez intézett írásbeli nyilatkozatával a Szerződéstől azonnali hatállyal elállhat vagy azonnali hatállyal felmondhatja azt. Szolgáltató súlyos szerződésszegése esetén Megrendelő azonnali hatállyal jogosult felmondani a szerződést azzal, hogy Szolgáltató ebben az esetben nem tarthat igényt kárainak megtérítésére.

7.3. Szerződő Felek súlyos szerződésszegésnek tekintik különösen, de nem kizárólagosan, ha

1. Szolgáltató alapos ok nélkül megtagadja a teljesítést,
2. Szolgáltató késedelme legalább 3 (három) eseti megrendelés teljesítése vonatkozásában eléri a 48 (negyvennyolc) órát,
3. Megrendelő a szerződésszerű teljesítés ellenére határidőben nem igazolja a teljesítést, vagy azt indokolás nélkül megtagadja;
4. Megrendelő a fizetési kötelezettségének a Szolgáltató erre vonatkozó írásbeli felszólítása ellenére, az abban rögzített legalább 5 napos határidőben sem tesz eleget.

7.4. Ha bármelyik Fél a szerződés megszegésével a másik Félnek kárt okoz, köteles azt megtéríteni. Mentesül a felelősség alól, ha bizonyítja, hogy a szerződésszegést ellenőrzési körén kívül eső, a szerződéskötés időpontjában előre nem látható körülmény okozta, és nem volt elvárható, hogy a körülményt elkerülje, vagy a kárt elhárítsa.

7.5. Szolgáltató kötbér fizetésére kötelezi magát arra az esetre, ha olyan okból, amelyért felelős, megszegi a szerződést. Mentesül a kötbérfizetési kötelezettség alól, ha szerződésszegését kimenti. Megrendelő kötbérigényét attól függetlenül érvényesítheti, hogy a Szolgáltató szerződésszegéséből kára származott-e. Megrendelő a kötbér mellett érvényesítheti a kötbért meghaladó kárát. Megrendelő a szerződésszegéssel okozott kárának megtérítését akkor is követelheti, ha kötbérigényét nem érvényesítette.

7.6. Felek rögzítik, hogy amennyiben Szolgáltató az eseti megrendelésben rögzített vizsgálatokat a szerződés 3.3. pontja szerinti határidőre nem végzi el és annak eredményéről a Megrendelőt a 4.2. pontban foglaltaknak megfelelően nem tájékoztatja, úgy Megrendelő késedelmi kötbér érvényesítésére jogosult. A késedelmi kötbér mértéke a határidő eredménytelen elteltét követően minden késedelemmel érintett órára számítottan 1.000,- Ft, azaz Egyezer forint / vizsgálat a késedelemmel érintett vizsgálat(ok) után. Szolgáltató tudomásul veszi, és egyben elfogadja, hogy a késedelemből származó kötbér Megrendelő részére történő megfizetése Szolgáltatót a teljesítési kötelezettség alól nem mentesíti.

7.7. Felek rögzítik, hogy amennyiben Szolgáltató késedelme a szerződés időbeli hatálya alatt legalább 3 (három) eseti megrendelés teljesítése vonatkozásában eléri a 48 (negyvennyolc) órát, vagy a szerződés olyan okból, amelyért a Szolgáltató a felelős, meghiúsul, úgy Megrendelő jogosult a szerződést azonnali hatállyal felmondani és meghiúsulási kötbért érvényesíteni. A meghiúsulási kötbér vetítési alapja a szerződés 2.4. pontja szerinti keretösszeg és azoknak az eseti megrendelésekhez tartozó ellenértékeknek a különbözete, amelyeknek a teljesítését Megrendelő teljesítésigazolással elismerte. A meghiúsulási kötbér mértéke a vetítési alap 25 %-a. A teljesítés elmaradása esetére kikötött kötbér érvényesítése a teljesítés követelését kizárja.

* 1. A kötbérigények érvényesítése nem zárja ki a szerződésszegésből eredő egyéb igények érvényesítésének lehetőségét. Megrendelő az esedékes kötbér iránti igényét írásban köteles közölni a Szolgáltatóval, külön megjelölve annak jogalapját és összegét. Megrendelő a kötbért önálló pénzügyi bizonylat (számla, vagy egyéb pénzbekérő) kibocsátásával jogosult érvényesíteni, melyet a Szolgáltató a kézhezvételtől számított 8 (nyolc) napon belül köteles kiegyenlíteni, illetőleg Megrendelő választása szerint jogosult a kötbér összegét a Szolgáltatót megillető díjba beszámítani.
  2. Felek rögzítik, hogy a jelen Szerződés megkötésére világméretű járvány időszakában kerül sor, amelynek okán a kormányok folyamatosan hoznak és hozhatnak a jelen szerződés teljesítését is érintő, vagy korlátozó intézkedéseket. A Megrendelő ezen körülmény, annak lehetséges következményei és annak tudatában köti meg a jelen szerződést, hogy a szolgáltatás teljesítéséhez szükséges alapanyag ellátáshoz a Szolgáltató olyan külföldi partnereket is bevon, amely országok szintén jelentősen érintettek a járvánnyal. A Megrendelő tudomásul veszi, hogy akár a tesztek szállítása, akár a beérkezése olyan körülményektől is függhet, amely körülményekre ráhatása a Szolgálatónak nincs.

Minderre tekintettel a felek megállapodnak abban, hogy a Ptk. 6:142. § körében minden, a járvánnyal összefüggő kormányzati vagy egyéb intézkedést, külföldi szállítói késedelmet, és minden olyan egyéb okot, amely a járvány tényére vezethető vissza, és a szerződéskötéskor nem ismert, és a Szerződés teljesítését befolyásolja, vagy lehetetlenné teszi, olyannak tekintenek és minősítenek, amely a Szolgáltató ellenőrzési körén kívül eső és a szerződéskötés időpontjában előre nem látható körülmény, és a Szolgáltatótól nem volt elvárható, hogy ezt a körülményt elkerülje, vagy a kárt enyhítse.

A felek megállapodnak abban, hogy ha a késedelmet, a nem teljesítést, vagy bármely egyéb szerződésszegés bekövetkezését a járvánnyal összefüggő bármely, a szerződéskötéskor nem ismert, a Szerződés teljesítését befolyásoló, vagy lehetetlenné tevő körülmény okozza, úgy a jogkövetkezmények, így különösen a kártérítés tekintetében a Szolgáltató felelősségét kizárják. A felelősséget korlátozó rendelkezés értelmezésével kapcsolatosan a Szolgáltató kijelenti, hogy a jelenleg ismert korlátozó intézkedések mellett a szerződés teljesítésére képes.

**8. Kapcsolattartás**

8.1. Felek a jelen szerződés teljesítésével kapcsolatos nyilatkozataikat írásban - lehetőség szerint elektronikus levél útján - közlik egymással. A másik Fél részére elektronikus úton megküldött dokumentum vagy értesítés az elektronikus levelezőrendszer szerinti kézbesítési jelzésben (ennek hiányában a címzett által küldött visszaigazolásban) foglaltak szerint tekintendő átvettnek azzal, hogy az eseti megrendelések kézbesítettnek minősülése tekintetében a szerződés 3.1. pontjában foglaltak az irányadók. Amennyiben az elektronikus út bármely oknál fogva nem alkalmazható, a dokumentumot faxon kell megküldeni a másik Fél részére, mely esetben a faxüzenethez csatolt visszaigazoló szelvény szerinti eredményes küldéskor tekintendő átvettnek a dokumentum.

* 1. Postai úton való kapcsolattartásra csak kivételes esetben kerülhet sor. Ebben az esetben a dokumentumot tértivevényes postai küldeményként kell feladni, mely a tértivevényen szereplő átvételi időpontban válik kézbesítetté. A küldemény átvételének megtagadása esetén a küldemény az átvétel megtagadásának napján, ha a küldemény „nem kereste” vagy „címzett ismeretlen” jelzéssel érkezik vissza, a küldemény a kézbesítés megkísérlésének napján átvettnek minősül.

8.3. Felek kapcsolattartónak az alábbi személyeket jelölik ki:

1. Megrendelő részéről:

Megrendelő teljes jogkörrel rendelkező (teljesítést igazoló) képviselője:

*Szabó Nándor osztályvezető főosztályvezetőt helyettesítő jogkörben*

Üzemeltetési Főosztály

Tel.: +36 1 327-1749, +36 20 9351079

Fax: +36 1 327-1966

e-mail: [szabo.nandor@budapest.hu](mailto:szabo.nandor@budapest.hu)

Megrendelő Szakmai Kapcsolattartásra Jogosult Képviselője:

*Havasi Gábor egészségügyi tanácsnok*

Telefon: +36 1 999 9440, +36 30 877 8443

Fax: +36 1 999 8218

email: havasi.gabor@budapest.hu

1. Szolgáltató részéről:

Szerződéssel kapcsolatos kérdésekben, szakmai ügyekben:

Név: *dr. Széll András Imre ügyvezető*

Telefon: +3630 626 4130

e-mail: szell.agnes@g1labor.hu

Szakmai ügyekben:

Név: *Fekete Dávid*

Telefon: +36 20 381 8901

e-mail: [alloimmun@g1labor.hu](mailto:alloimmun@g1labor.hu)

Pénzügyi kérdésekben:

Név: dr. Széll Andrásné

Telefon: +36 20 579 0389

e-mail: szell.agnes@g1labor.hu

8.4. Felek haladéktalanul tájékoztatják egymást a kapcsolattartó személyében bekövetkezett változásról. Bármely Fél megváltoztathatja a kapcsolattartó személyét és elérhetőségeit a másik Félnek küldött értesítés mellett. A kapcsolattartók és elérhetőségük megváltozása az értesítéssel válik hatályossá. Felek rögzítik, hogy a jelen pont szerinti változások szerződésmódosításnak nem minősülnek.

**9. Titoktartás**

9.1. Felek kötelezettséget vállalnak arra, hogy a jelen Szerződéssel kapcsolatos, illetve jelen Szerződés aláírása vagy teljesítése során, vagy azzal összefüggésben egymásról vagy érintett természetes személyekről szerzett valamennyi adatot, információt, melyek nem közismertek vagy az érintett gazdasági tevékenységet végző személyek számára nem könnyen hozzáférhetők és amelyek illetéktelenek által történő megszerzése, hasznosítása, másokkal való közlése vagy nyilvánosságra hozatala a másik Félre vagy a vele kapcsolatban álló más jogalanyra hátrányos következménnyel járna, ezek hátrányos megítélését eredményezné, vagy gazdasági érdekeiket sértené vagy veszélyeztetné üzleti titokként (a továbbiakban: Titok) kötelesek kezelni.

9.2. Felek megállapodnak abban, hogy ennek megfelelően minden Titkot szigorúan megtartanak, és az érintett Fél eltérő, előzetes írásbeli engedélye nélkül nem hoznak nyilvánosságra, illetéktelen személyeknek nem szolgáltatnak ki, és ilyen személy számára nem tesznek hozzáférhetővé sem a jelen Szerződés hatályának fennállása alatt, sem azt követően. A Felek megállapodnak továbbá abban is, hogy kötelesek gondoskodni arról, hogy a Titkot a velük jogviszonyban álló más személyek (pl.: munkavállalók, üzleti partnerek stb.) is üzleti titokként kezeljék, mind a jelen Szerződés hatálya alatt, mind azt követően.

9.3. Felek tudomásul veszik, hogy az, aki az államháztartás valamely alrendszerével pénzügyi, illetve üzleti kapcsolatot létesít, kérésre köteles a jogviszonnyal összefüggő és a közérdekből nyilvános adatokra vonatkozóan tájékoztatást adni. Felek tudomásul veszik továbbá, hogy a költségvetési pénzeszközök felhasználásának nyilvánosságára tekintettel a Szerződés lényeges tartalmáról a tájékoztatás üzleti titok címén nem tagadható meg.

9.4. Szolgáltató tudomásul veszi, hogy Megrendelő az információs önrendelkezési jogról és információszabadságról szóló 2011. évi CXII. tv. (a továbbiakban: *Infotv.*) alapján helyi önkormányzati közfeladatot ellátó szervnek minősül, s mint ilyen, a kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, közérdekű adatnak minősül. Szolgáltató tudomásul veszi, hogy jelen Szerződés adatai az Infotv. rendelkezései szerint közérdekű adatok.

Fentiekre figyelemmel Felek megállapodnak abban, hogy az Infotv.-ben foglalt kötelezettségeiknek maradéktalanul eleget tesznek.

**10. Vegyes rendelkezések**

10.1. Szerződő Felek jelen szerződést kizárólag írásban módosíthatják.

10.2. Szolgáltató kijelenti, hogy a szerződés aláírásával hozzájárul a jelen szerződés főbb adatainak az államháztartásról szóló 2011. évi CXCV. törvény és az Infotv. szerinti közzétételéhez.

10.3. Felek kikötik, hogy jelen szerződés a Felek közötti megállapodás valamennyi feltételét tartalmazza (Teljességi záradék).

10.4. Felek a szerződés teljesítése során kötelesek folyamatosan kölcsönösen együttműködni egymással, ennek során kötelesek egymást haladéktalanul értesíteni minden olyan akadályról vagy körülményről, amely a Szerződés teljesítésére lényeges kihatással lehet.

10.5. Szolgáltató a szerződés teljesítése során tűrni köteles Megrendelő illetékes szervezeti egysége által szükségesnek tartott, továbbá a hatályos jogszabályokban meghatározott ellenőrzési feladatainak elvégzését. Szolgáltató kijelenti, hogy Magyarországon bejegyzett gazdasági társaság, mely nem áll felszámolási, végelszámolási és kényszertörlési eljárás hatálya alatt.

10.6. Az államháztartásról szóló 2011. évi CXCV. törvény 41. § (6) bekezdésében foglaltakra figyelemmel és a nemzeti vagyonról szóló 2011. évi CXCVI. törvény 3. § (1) bekezdés 1. pont b) pontja alapján Szolgáltató nyilatkozik, hogy átlátható szervezetnek minősül, továbbá tudomásul veszi, hogy az Áht. 41. § (6) bekezdése alapján kifizetés nem teljesíthető átlátható szervezetnek nem minősülő szervezet részére.

10.7. Ha a jelen szerződés valamely része érvénytelen vagy azzá válik, vagy a jelen szerződés valamely rendelkezése a továbbiakban nem alkalmazható, a szerződés egyéb rendelkezései továbbra is teljes hatállyal bírnak, kivéve, ha az érvénytelen vagy érvénytelenné vált rész nélkül Felek a jelen szerződést nem kötötték volna meg, és az érintett rész megfelelően nem módosítható.

10.8. Szerződő Felek megállapodnak abban, hogy esetleges jogvitáikat elsődlegesen békés úton, tárgyalások útján kívánják rendezni, és csak akkor fordulnak bírósághoz, ha a tárgyalásos rendezés nem vezetett eredményre.

10.9. A jelen szerződésben nem szabályozott kérdésekben a Ptk., valamint az egyéb kapcsolódó jogszabályok rendelkezései az irányadók.

10.10. Jelen szerződést a Felek képviselői elolvasás és közös értelmezés után, mint szándékukkal és ügyleti akaratukkal mindenben megegyezőt, 7 darab (ebből 5 példány Megrendelőt, 2 példány Szolgáltatót illető) magyar nyelvű eredeti példányban jóváhagyólag írják alá.

Mellékletek:

1. *sz. melléklet: Tájékoztató az új koronavírus (WHO: COVID-19, CDC: 2019-nCOV) PCR szűrésről*
2. *sz. melléklet: Vizsgálatkérő lap (minta)*
3. *sz. melléklet: Szolgáltató adatkezelési tájékoztatója*

Budapest, 2020. .………………….. Budapest, 2020. ……..…………..

|  |  |
| --- | --- |
| ………………….……………………  **Budapest Főváros Önkormányzata**  **Megrendelő**  A főpolgármester – a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján gyakorolt – hatáskörében eljárva:  *Kiss Ambrus*  *főpolgármester-helyettes*  Láttam:  ………………………………….  Dr. Számadó Tamás főjegyző  Budapest, 2020.  Pénzügyi ellenjegyzést végezte:  2020.……… napján  …………………………………….  Verő Tibor  a Főpolgármesteri Hivatal  Pénzügyi Főosztályának vezetője | ……………………………………….  **"MIKROMIKOMED" Kft.**  **Szolgáltató**  képviseletében  *dr. Széll András Imre ügyvezető* |
|  | *1. sz. melléklet* |

**Tájékoztatás az új  coronavírus  (WHO:COVID-19, CDC: 2019-nCOV) PCR szűrésről**

A Nemzeti Népegészségügyi Központ (NNK) 2020 03 02 –án kiadott Alapvető, (standard) óvó-rendszabályok összefoglalása és a CDC, valamint a WHO által kiadott tájékoztató alapján az alábbi feltételek szigorú betartása mellett történik 2019-nCoV meghatározás IVD jelzésű „new genesig qPCR” kittel. A kit rendkívül érzékeny, alkalmas <100 copia coronavírus vírus kimutatására.

**Mintavétel**:

A mintavétel előtt 8-12 órával szigorúan tilos enni, inni, és fogat mosni (kórokozó hígulásának elkerülése miatt.)

A mintavétel 2 steril pálcával történik (orr és garat). A mintavétel után a pálcák transzport folyadékba kerülnek, lezárás után a minta szobahőmérsékleten tárolva a laboratóriumba kerül. A szállítás a laboratórium vagy a mintavételi pont saját szállító eszközével történhet.

***Mintavételkor szigorúan betartandó az NNK előírása (kesztyű, védőköpeny, maszk, szemüveg-arcvédő).***

**Laboratóriumi vizsgálat:**

A laboratóriumi vizsgálat (nukleinsav izolálás és qPCR vizsgálat) a MikroMikoMed  laboratóriumában történik, biohazard minősítésű fülkében. Eredmény (lelet) kiadása a minta laboratóriumba érkezése után 24 – 28 órával történik. A hétvégi ügyelet esetén egyedi tájékoztatás alapján történik a vizsgálat és a lelet kiadása.

Kérjük, hogy a labor által kiadott vizsgálatkérő lapot gondosan töltsék ki, beleértve az olvasható e-mail címet és telefonos kapcsolatot!

**A negatív  vizsgálatot csak abban az esetben  kell  3-4 nap múlva megismételni, ha ezt  a klinikai tünetek alapján  a kezelőorvos kéri**

*Negatív PCR eredmény esetén a leletet e-mailben kiküldjük, de gyanús, vagy pozitív eredmény esetén a Tisztiorvosi Szolgálatot azonnal tájékoztatjuk. A tájékoztatás a*[*jarvany.titkarsag@nnk.gov.hu*](mailto:jarvany.titkarsag@nnk.gov.hu) *email címen keresztül történik. További intézkedés céljából az eredeti mintát és a nukleinsav izolátumot az NNK Légúti Vírusok Nemzeti Referencia Laborjába továbbítjuk megerősítő vizsgálat céljából. Erről előzetesen írásbeli értesítés történik a* [*virologia@nnk.gov.hu*](mailto:virologia@nnk.gov.hu) *e-mail címre.*

*2. sz. melléklet*

**Vizsgálatkérő lap új coronavírus (WHO:COVlD-19, CDC: 2019-nCOV) PCR vizsgálatához**

Vizsgált személy neve:

Születési hely és dátum:

TAJ szám: Lakcím: Telefonszám:

E-mail cím:

Állampolgárság:

Milyen célból kéri a vizsgálatot

* Munkahely kéri
* Iskola kéri
* 30 napon belül endémiás (járványveszélynek kitett/fertőző gócponti) területen járt

Kérjük sorolja fel, hogy

Hol:

Mikor:

Mennyi ideig:

* Egyéb

A vizsgálati eredményt az alábbi e-mail cím(ek)re kérem megküldeni (KÉRJÜK OLVASHATÓAN, NYOMTATOTT NAGYBETŰKKEL KITÖLTENI):

………………………………………………………………………………………………………………….

Alulírott a jelen nyilatkozat aláírásával - a jelen vizsgálatkérő laphoz mellékelt adatkezelési tájékoztató ismeretében - kijelentem, hogy egészségügyi és személyes adataimat önkéntesen adtam meg a **"MIKROMIKOMED" Szolgáltató és Kereskedelmi Korlátolt Felelősségű Társaság**nak (Szolgáltató), az adataim Szolgáltató általi kezeléséhez hozzájárulok. Tájékoztatást kaptam arról, hogy a mintavevő személy, valamint az adatkezelő köteles a tudomására jutott orvosi titkot megtartani, valamint arról, hogy jogosult vagyok a Szolgáltatótól bármikor tájékoztatást kérni a vizsgálattal összefüggő adatkezelésről. Jelen nyilatkozat aláírásával kijelentem továbbá, hogy a vizsgálatkérő lapból a mai napon egy eredeti példányt átvettem.

Jelen nyilatkozat kettő példányban készült, melyből az aláírást követően egy példány a vizsgált személynél, egy példány a Szolgáltatónál marad.

**Szolgáltató az adatkezelés során a jelen nyilatkozathoz csatolt adatkezelési tájékoztatója alapján jár el.**

**Tudomásul veszem, hogy Szolgáltató pozitív szűrővizsgálati eredmény esetén a - Tisztifőorvos által kiadott utasításnak megfelelően — a Nemzeti Népegészségügyi Központot tájékoztatja, és a vizsgálati mintát megerősítés céljából NNK Légúti Vírusok Nemzeti Referencia Laborjába továbbítja, ezen felül az összesített vizsgálati eredményekről anonimizált módon adatot szolgáltat a Fővárosi Önkormányzat részére.**

Tudomásul veszem:



Nyomtatott név Aláírás



14 alattiaknál gondviselő neve Aláírás

Budapest 2020

*3. sz. melléklet*

**Adatkezelési tájékoztató  
a MIKROMIKOMED Kft. páciensei részére**

**Társaságunk, mint adatkezelő magára nézve kötelezőnek ismeri el a jelen adatkezelési tájékoztató tartalmát, továbbá kötelezettséget vállal arra, hogy a tevékenységével kapcsolatos adatkezelések megfelelnek a vonatkozó Európai Uniós és hazai jogszabályoknak. Társaságunk elkötelezett ügyfelei személyes adatainak védelme iránt és tiszteletben tartja ügyfelei információs önrendelkezési jogát, továbbá a személyes adatokat bizalmasan kezeli és minden olyan szükséges biztonsági, technikai és szervezési intézkedést megtesz, amely a személyes adatok védelmét garantálja.**

**Társaságunk a jelen dokumentummal biztosítani kívánja az EU Általános adatvédelmi rendelete (2016/679 EU rendelet, a továbbiakban: GDPR) rendelkezéseivel összhangban a társaságunkkal kapcsolatba kerülő természetes személyek tájékoztatását az adatkezelés alapját képező legfontosabb szabályokról, valamint az érintett természetes személyt megillető jogokról.**

**Az adatvédelmi tájékoztató folyamatosan elérhető a g1labor.hu honlapon. Társaságunk ugyanakkor fenntartja magának a jogot, hogy az adatvédelmi tájékoztató rendelkezéseit a jogszabályi keretek között bármikor megváltoztassa, az érintettek megfelelő időben történő előzetes értesítése mellett.**

**1. Az adatkezelő adatai**

Az adatkezelést társaságunk végzi az alábbiak szerint:

Cégnév: MIKROMIKOMED Kft.  
Székhely: 1026 Budapest, Endrődi Sándor u. 60/b.  
Cégjegyzékszám:01-09-705974  
Adószám: 12839779-2-41  
Telefonszám: 06-1/299-0042  
E-mail cím: mikromikomed@t-email.hu

Társaságunknál a GDPR 37. cikk (1) bek. értelmében adatvédelmi tisztviselő nincs kijelölve, adatvédelmi kérdésekben társaságunk ügyvezetője az illetékes:

Név: Dr. Széll András  
Telefonszám: +36 30 626-4130  
E-mail cím: mikromikomed@t-email.hu

**2. A kezelt adatkategóriák köre**

Társaságunk a páciensek alábbi személyes adatait kezeli:

* személyi azonosító adatok (név, születési hely, születési idő, anyja neve)
* kontaktadatok (lakcím, telefonszám, e-mailcím)
* hatósági adatok (adóazonosító, TAJ-szám)
* banki adatok (számlavezető bank, bankszámlaszám)
* egészségügyi adatok (vizsgálati eredmények, …)

**3. Az adatok megszerzésének módja**

A 2. pont szerinti személyes adatokat társaságunk alapvetően a szolgáltatás páciens általi igénybevételekor közvetlenül szerzi meg a pácienstől. Ezen felül más adatkezelőtől (orvos, klinika, egyéb diagnosztikai labor) is származhatnak információk.

A páciens a szolgáltatás igénybevétele keretében köteles azokat a személyes adatokat rendelkezésre bocsátani, amelyek a szolgáltatás (mikrobiológiai laborvizsgálat, diagnózis …) teljesítéséhez szükségesek, vagy az ilyen adatok kezelésére jogszabály kötelezi társaságunkat. Ezen adatok hiányában társaságunknak nem állna módjában a szolgáltatást teljesíteni, illetve igényeit érvényesíteni.

**4. Az adatkezelés jogalapja**

* 2016/679 EU rendelet (Általános adatvédelmi rendelet GDPR)
* 2011. évi CXII. törvény az információs önrendelkezési jogról és az információszabadságról
* 2013. évi V. törvény a Polgári Törvénykönyvről
* 1997. évi CLIV. törvény az egészségügyről
* 1997. évi XLVII. törvény az egészségügyi és a hozzájuk kapcsolódó személyes adatok kezeléséről és védelméről
* számvitelről szóló 2000. évi C. törvény

**5. Az adatkezelés céljai**

5.1 Az adatkezelés elsődleges célja a célzott szolgáltatás (mikrobiológiai laborvizsgálat, diagnózis, …) teljesítése, továbbá ezen jogviszonyból eredő jogok és kötelezettségek érvényesítése, illetőleg a jogviszonnyal kapcsolatos jogszabályi kötelezettségek teljesítése [GDPR 6. cikk (1) bek. b) és c) pont, 9. cikk (2) bek. h) pont].

5.2 Az adatkezelés célja továbbá társaságunk vagy harmadik személy jogos érdekének érvényesítése [GDPR 6. cikk (1) bek. f) pont].

5.3 Társaságunk a GDPR 9. cikke szerinti különleges kategóriájú személyes adatot a 9. cikk (2) bek. h) pontja alapján kezel orvosi diagnózis felállítása, illetve egészségügyi ellátás vagy kezelés nyújtása érdekében.

5.4 Döntés meghozatala érdekében pusztán automatizált adatkezelést, illetőleg profilalkotás céljából egyedi intézkedéseket társaságunk nem alkalmaz.

**A fentiektől eltérő célú adatkezelés esetén társaságunk előzetesen tájékoztatja az érintett személyt, és szükség esetén beszerzi az adatkezeléshez történő hozzájárulását.**

**6. Az adatok őrzésének időtartama**

Társaságunk a kezelt személyes adatokat azonnal törli, ha azokra az 5. pontban részletezett célok érdekében a továbbiakban már nincs szüksége (pl. szolgáltatás igénybevételére nem kerül sor). A szolgáltatás teljesítését követően azonban társaságunk továbbra is tárolja azokat a személyes adatokat, amelyek megőrzésére jogszabályi rendelkezés alapján köteles. Ez rendszerint a törvényben előírt nyilvántartási- és megőrzési kötelezettségből, illetve elévülési időkből fakad, és ennek szabályozása – többek között – a fent hivatkozott 1997. évi XLVII. törvényben, a számviteli törvényben és a Ptk.-ban található. Az egészségügyi adatok megőrzési ideje ennek alapján akár 50 év is lehet. Társaságunk továbbá személyes adatokat mindaddig megőriz, amíg vele szemben bármilyen igény érvényesíthető.

**7. Az adatok őrzésének helye, biztonsági intézkedések**

Társaságunk az elektronikus formában létező adatokat a székhelyen található szerveren és számítógépeken, a papír alapú adatokat a székhelyen található irattárban őrzi.

Társaságunk a személyes adatok kezeléséhez használt informatikai rendszereket úgy választja meg, hogy azok az arra feljogosítottak számára hozzáférhetők legyenek, hitelességük biztosított legyen, a kezelt személyes adatok változatlansága igazolható legyen, továbbá a rendszerek a jogosulatlan hozzáférés ellen védettek legyenek, illetőleg az informatikai rendszer fejlesztője igazolja a rendszer GDPR-nak való megfelelést.

A papír alapú adatok őrzése kulccsal zárható szekrényekben/helyiségekben történik.

**8. Az adatokat megismerők köre, adatfeldolgozás, adattovábbítás**

8.1 Az érintett természetes személy személyes adataihoz társaságunknál csak azok a személyek férnek hozzá, akik munkakörüknél fogva felelősek társaságunk szerződéses és törvényes kötelezettségei teljesítésének elősegítéséért, valamint titoktartási kötelezettséget vállaltak és a GDPR rendelkezéseiről megfelelő tájékoztatást kaptak.

8.2 Emellett társaságunk – szerződéses és törvényi kötelezettségeinek teljesítéséhez – igénybe vesz harmadik személy szolgáltatókat (könyvelő cég, ügyvédi iroda, informatikai cég) is, akiket úgyszintén titoktartási kötelezettség terhel, kötelesek továbbá a GDPR rendelkezéseinek maradéktalan betartására.

8.3 A fentieken túlmenően a kezelt személyes adatokat társaságunk további címzetteknek is továbbíthatja, amennyiben ez szerződéses vagy jogszabályban foglalt kötelezettségeinek teljesítéséhez szükséges.

8.4 Személyes adatokat az Európai Gazdasági Térség területén kívülre társaságunk nem továbbít.

**9. Az adatkezeléssel érintett személyt megillető jogosultságok**

**Hozzáféréshez, illetve tájékoztatáshoz való jog (GDPR 15. cikk)**  
Az érintett személynek a jelen tájékoztatóban foglaltakon túlmenően joga van tájékoztatást kérni arról, hogy társaságunk milyen adatait kezeli.

**Helyesbítéshez való jog (GDPR 16. cikk)**  
Az érintett kérheti, hogy társaságunk késedelem nélkül helyesbítse a pontatlan személyes adatait.

**Törléshez, elfeledtetéshez való jog (GDPR 17. cikk)**  
Az érintett kérheti személyes adatainak törlését, ha személyes adatokra már nincs szükség abból a célból, ami miatt kezelték, hozzájáruláson alapuló adatkezelés esetén hozzájárulását visszavonta, vagy a személyes adatait társaságunk jogellenesen kezeli.

**Adatkezelés korlátozásához való jog (GDPR 18. cikk)**  
Az érintett kérheti az adatkezelés korlátozását pontatlan adat esetén a helyesbítésig, illetőleg jogellenes adatkezelés esetén, ha nem kívánja az adat törlését, vagy megszűnt az adatkezelés célja, de társaságunknak szüksége van az adatra valamilyen igényérvényesítés céljából, illetve az előterjesztett tiltakozás elbírálásáig.

**Adathordozhatósághoz való jog (GDPR 20. cikk)**  
Az érintett jogosult arra, hogy a kezelt személyes adatokat tagolt, széles körben használt, géppel olvasható formában megkapja, továbbá hogy ezeket harmadik személy adatkezelő részére továbbítsa.

**Tiltakozáshoz való jog (GDPR 21. cikk)**  
Az érintett jogosult arra, hogy a saját helyzetével kapcsolatos okokból bármikor tiltakozzon személyes adatainak a GDPR 6. cikk (1) bek. e) vagy f) pontján alapuló kezelése ellen, ideértve az említett rendelkezéseken alapuló profilalkotást is. Ebben az esetben társaságunk a személyes adatokat nem kezelheti tovább, kivéve, ha bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.

**10. Jogorvoslati lehetőségek**

Az érintett természetes személy panaszával társaságunk mindenkori ügyvezetőjéhez, illetőleg az adatvédelmi felügyeleti szervhez (Nemzeti Adatvédelmi és Információszabadság Hatóság, [naih.hu](http://www.naih.hu/)) vagy bírósághoz fordulhat.